Fælles holdning (EF) nr. 20/2004

vedtaget af Rådet den 6. februar 2004

med henblik på vedtagelse af Europa-Parlamentets og Rådets afgørelse nr. .../2004/EF af ... om fastlæggelse af et EF-handlingsprogram med henblik på at fremme organisationer, der er aktive på europæisk plan hvad angår ligestilling mellem mænd og kvinder

(2004/C 95 E/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 13, stk. 2,

under henvisning til forslag fra Kommissionen(1),

efter proceduren i traktatens artikel 251(2), og

ud fra følgende betragtninger:

(1) Princippet om ligestilling mellem mænd og kvinder er et grundlæggende princip i fællesskabsretten i henhold til traktatens artikel 2 og artikel 3, stk. 2, og i henhold til De Europæiske Fællesskabers Domstols retspraksis. I traktaten fastslås det, at ligestilling mellem mænd og kvinder er en særlig "opgave" og et mål for Fællesskabet, som pålægges aktivt at fremme denne ligestilling på alle områder af Fællesskabets indsats.

(2) I henhold til traktatens artikel 13, stk. 1, kan Rådet træffe hensigtsmæssige foranstaltninger til at bekæmpe forskelsbehandling på grund af bl.a. køn. Rådet skal ifølge artikel 13, stk. 2, træffe afgørelse efter proceduren i traktatens artikel 251, når det, uden at der er tale om nogen form for harmonisering af medlemsstaternes love og administrative bestemmelser, vedtager fællesskabstilskyndelsesforanstaltninger til støtte for medlemsstaternes aktioner med henblik på at bidrage til virkeliggørelsen af dette mål.

(3) Artikel 21 i Den Europæiske Unions charter om grundlæggende rettigheder forbyder enhver form for forskelsbehandling på grund af køn, og artikel 23 fremhæver princippet om ligestilling mellem mænd og kvinder på alle områder.

(4) Erfaringen med indsatsen på fællesskabsplan har vist, at fremme af ligestilling mellem mænd og kvinder i praksis kræver en kombination af foranstaltninger, navnlig en kombination af retsakter og konkrete aktioner, der gensidigt forstærker hinanden.

(5) I Kommissionens hvidbog om nye styreformer i EU slås der til lyd for inddragelse af borgerne i udarbejdelsen og gennemførelsen af politikkerne, for inddragelse af civilsamfundet og organisationer i civilsamfundet samt for en mere effektiv og gennemsigtig høring af de interes-serede parter.

(6) Den fjerde verdenskonference for kvinder, som blev afholdt i Beijing, vedtog den 15. september 1995 en erklæring og et handlingsprogram, hvori regeringerne, det internationale samfund og civilsamfundet opfordres til at træffe strategiske foranstaltninger med henblik på at udrydde forskelsbehandling af kvinder samt enhver hindring for ligestilling mellem mænd og kvinder.

(7) Ved Rådets beslutning 2001/51/EF(3) blev der vedtaget et EF-handlingsprogram vedrørende fællesskabsstrategien for ligestilling mellem mænd og kvinder, som skal suppleres med støtteaktioner på de berørte områder.

(8) På budgetpost A-3037 (nr. ABB 040501) og A-3046 (nr. ABB 040503) i Den Europæiske Unions almindelige budget for 2003 og for de foregående år er der afsat midler til at støtte Den Europæiske Kvindelobby og kvindeorganisationer, der arbejder for at fremme ligestilling mellem mænd og kvinder.

(9) Ifølge Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget(4), i det følgende benævnt "finansforordningen", skal der vedtages en basisretsakt for eksisterende støtteforanstaltninger, som er på linje med forordningens bestemmelser.

(10) En række organisationers aktiviteter er med til at fremme ligestilling mellem mænd og kvinder, navnlig i forbindelse med fællesskabsaktioner, som specifikt er rettet mod kvinder.

(11) Især Den Europæiske Kvindelobby, som omfatter de fleste af kvindeorganisationerne i de 15 medlemsstater og tæller over 3000 medlemmer, spiller en vigtig rolle med hensyn til at fremme, overvåge og formidle fællesskabsaktioner rettet mod kvinder med henblik på at gennemføre ligestilling mellem mænd og kvinder. Dens arbejde er af almen europæisk interesse.

(12) Der bør følgelig vedtages et struktureret program med henblik på at yde finansiel støtte til sådanne organisationer i form af driftstilskud til aktiviteter, hvis sigte er af generel europæisk interesse på ligestillingsområdet, eller hvis mål indgår i EU-politikken på dette område, og i form af tilskud til visse aktioner.

(13) Dette program har en omfattende geografisk dækning, idet tiltrædelsestraktaten blev undertegnet den 16. april 2003, og der i aftalen om Det Europæiske Økonomiske Samarbejdsområde (EØS-aftalen) er fastsat bestemmelser om et udvidet samarbejde på ligestillingsområdet mellem Det Europæiske Fællesskab og medlemsstaterne på den ene side og landene i Den Europæiske Frihandelssammenslutning (EFTA) på den anden side. EØS-aftalen fastlægger procedurerne for, hvordan de EFTA-lande, der er med i EØS, kan deltage i fællesskabsprogrammerne på dette område. Derudover bør Rumænien og Bulgarien kunne deltage i programmet på de betingelser, der er fastsat i Europaaftalerne, i tillægsprotokollerne hertil og i de respektive associeringsråds afgørelser. Det samme gælder Tyrkiet på grundlag af betingelserne i rammeaftalen mellem Det Europæiske Fællesskab og Republikken Tyrkiet om de generelle principper for Republikken Tyrkiets deltagelse i Fællesskabets programmer(5).

(14) Der bør tages hensyn til den specifikke karakter af de organisationer, der er aktive på europæisk plan på ligestillingsområdet, ved fastlæggelsen af procedurerne for tildeling af en sådan støtte.

(15) I denne afgørelse fastsættes der for hele programmets varighed en finansieringsramme, der som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(6) udgør det primære referencegrundlag for budgetmyndigheden inden for rammerne af den årlige budgetprocedure -

TRUFFET FØLGENDE AFGØRELSE:

Artikel 1

Programmets formål

1. Ved denne afgørelse fastlægges et EF-handlingsprogram, i det følgende benævnt "programmet" til fremme af organisationer, der er aktive på europæisk plan på ligestillingsområdet.

2. Programmets generelle formål er at støtte aktiviteter iværksat af sådanne organisationer, som har et løbende arbejdsprogram eller forestår specifikke aktioner, der fremmer et mål af almen europæisk interesse på ligestillingsområdet eller et mål, der indgår i Den Europæiske Unions politik på dette område.

3. Programmet løber fra den 1. januar 2004 til den 31. december 2005.

Artikel 2

Deltagelse i programmet

1. For at være berettiget til tilskud, skal en organisation, der er aktiv på europæisk plan på ligestillingsområdet, overholde bestemmelserne i bilaget, og dens aktiviteter skal:

a) bidrage til udviklingen og gennemførelsen af fællesskabsaktioner med henblik på at fremme ligestilling mellem mænd og kvinder

b) være i overensstemmelse med grundprincipperne for Fællesskabets indsats på ligestillingsområdet og den lovgivning, der finder anvendelse herpå

c) indeholde mulighed for tværnationalt samarbejde.

2. Den pågældende organisation skal have været retligt etableret i mere end et år, enten som selvstændig organisation eller som del af forskellige samordnede foreninger.

Artikel 3

Deltagelse af tredjelande

Ud over organisationer etableret i medlemsstaterne er programmet åbent for deltagelse af organisationer, der er aktive på europæisk plan på ligestillingsområdet, etableret i:

a) de tiltrædende stater, der undertegnede tiltrædelsestraktaten den 16. april 2003

b) EFTA-/EØS-landene i overensstemmelse med betingelserne i EØS-aftalen

c) Rumænien og Bulgarien i overensstemmelse med de betingelser, der fastsættes i overensstemmelse med Europaaftalerne, tillægsprotokollerne dertil og de respektive associeringsråds afgørelser

d) Tyrkiet i henhold til de betingelser, der fastsættes i overensstemmelse med rammeaftalen mellem Det Europæiske Fællesskab og Republikken Tyrkiet om de generelle principper for Republikken Tyrkiets deltagelse i Fællesskabets programmer.

Artikel 4

Udvælgelse af tilskudsmodtagere

1. Driftstilskud ydes direkte til de modtagere, der nævnt i punkt 2.1 i bilaget.

2. Ved ydelse af et driftstilskud på grundlag af et løbende arbejdsprogram eller et tilskud med henblik på en specifik aktion til en organisation, der forfølger et mål af almen europæisk interesse, som indgår i Den Europæiske Unions politik på ligestillingsområdet, skal de generelle kriterier, der er anført i bilaget, være opfyldt. Udvælgelsen af organisationer, der er berettigede til at modtage tilskud i henhold til bilagets punkt 2.2 og 2.3, foretages på grundlag af indkaldelse af forslag.

Artikel 5

Ydelse af tilskuddet

1. Driftstilskud, der ydes i henhold til bilagets punkt 2.1 og 2.2 til organisationer, der er aktive på europæisk plan på ligestillingsområdet, må højst finansiere 80 % af den pågældende organisations samlede tilskudsberettigede udgifter for det kalenderår, der ydes tilskud til.

2. I medfør af artikel 113, stk. 2, i finansforordningen fraviges princippet om gradvis nedtrapning af tilskud, der ydes i forbindelse med programmet, som følge af egenarten af de organisationer, der er omfattet af denne afgørelse.

Artikel 6

Finansielle bestemmelser

1. Finansieringsrammen for gennemførelsen af programmet er for perioden 2004-2005 fastlagt til 2,2 mio. EUR.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 7

Opfølgning og evaluering

Kommissionen forelægger senest den 31. december 2006 Europa-Parlamentet og Rådet en rapport om virkeliggørelsen af målene for programmet. Rapporten tager udgangspunkt i de resultater, som tilskudsmodtagerne har opnået, og vurderer især, med hvor stor effektivitet tilskudsmodtagerne har virkeliggjort de mål, der er fastsat i artikel 1 og i bilaget.

Artikel 8

Ikrafttræden

Denne afgørelse træder i kraft dagen efter offentliggørelsen i Den Europæiske Unions Tidende.

Den anvendes fra den 1. januar 2004.

Udfærdiget i ...

På Europa-Parlamentets vegne

Formand

På Rådets vegne

Formand

(1) EUT C ...

(2) Europa-Parlamentets udtalelse af 20.11.2003 (endnu ikke offentliggjort i EUT), Rådets fælles holdning af 6.2.2003 og Europa-Parlamentets holdning af ... (endnu ikke offentliggjort i EUT).

(3) EFT L 17 af 19.1.2001, s. 22.

(4) EFT L 248 af 16.9.2002, s. 1.

(5) EFT L 61 af 2.3.2002, s. 29.

(6) EFT C 172 af 18.6.1999, s. 1. Ændret ved Europa-Parlamentets og Rådets afgørelse 2003/429/EF (EUT L 147 af 14.6.2003, s. 25).

BILAG

1. Aktiviteter, til hvilke der ydes tilskud

Det generelle formål, jf. artikel 1, er at styrke og effektivisere Fællesskabets indsats på ligestillingsområdet ved at yde finansiel støtte til organisationer, der er aktive på europæisk plan på ligestillingsområdet, herunder Den Europæiske Kvindelobby.

1.1. Til de aktiviteter, der kan bidrage til at styrke og effektivisere Fællesskabets indsats, iværksat af organisationer, der er aktive på ligestillingsområdet, hører bl.a. følgende:

- repræsentation af de interesserede parter på fællesskabsplan

- oplysningsarbejde med det formål at fremme ligestilling mellem mænd og kvinder navnlig ved hjælp af undersøgelser, kampagner og seminarer

- formidling af oplysninger om Fællesskabets indsats på ligestillingsområdet

- aktioner med henblik på bl.a. at gøre det lettere at forlige arbejds- og familieliv, fremme kvinders deltagelse i beslutningsprocessen, bekæmpe vold mod kvinder samt bekæmpe stereotype forestillinger om kønnene og forskelsbehandling på arbejdspladsen

- foranstaltninger med henblik på at fremme samarbejdet med kvindeorganisationer i tredjelande og bevidstgøre om kvindernes stilling på verdensplan.

1.2. Aktiviteter iværksat af Den Europæiske Kvindelobby med henblik på repræsentations- og koordineringsopgaver for ikke-statslige kvindeorganisationer og med funktion som informationskontor om kvinders forhold for EU-institutionerne og ikke-statslige organisationer omfatter bl.a. følgende:

- opfølgning af Beijing-handlingsplanen (FN)

- bidrag til forbedring af fællesskabslovgivningen om ligestilling mellem mænd og kvinder og til integration af kønsaspektet på alle politikområder

- deltagelse i møder og konferencer om ligestilling

- aktioner med henblik på at sikre, at kvinders interesser og synspunkter inddrages i nationale og europæiske politikker, navnlig ved at opfordre kvinder til at deltage i beslutningsprocessen

- fremme af ligestillingen mellem mænd og kvinder i forbindelse med udvidelsen af EU og udvikling af samarbejdet med kvindeorganisationer i de tiltrædende medlemsstater.

2. Gennemførelse af de aktiviteter, der ydes tilskud til

De aktiviteter, som iværksættes af organisationer, der er berettigede til at modtage EF-tilskud i henhold til programmet, hører ind under et af følgende emneområder:

2.1. Emneområde 1: Løbende aktiviteter i Den Europæiske Kvindelobby, hvis medlemmer bl.a. er kvindeorganisationer i medlemsstaterne, idet følgende principper overholdes:

- den udvælger på uafhængig vis sine medlemmer

- den handler selvstændigt i tilrettelæggelsen af sine aktiviteter i overensstemmelse med punkt 1.2.

2.2. Emneområde 2: Løbende aktiviteter iværksat af en organisation, der forfølger et mål af almen europæisk interesse på ligestillingsområdet eller et mål, der indgår i Den Europæiske Unions politik på dette område.

I henhold til artikel 2 drejer det sig om organisationer, der arbejder uden fortjeneste for øje, og som udelukkende arbejder for ligestilling mellem mænd og kvinder, eller organisationer med et bredere sigte, som for en del af sine aktiviteters vedkommende udelukkende arbejder for ligestilling mellem mænd og kvinder.

Der kan ydes et årligt driftstilskud til gennemførelsen af en sådan organisations løbende arbejdsprogram.

2.3. Emneområde 3: Specifikke aktioner iværksat af en organisation, der forfølger et mål af almen europæisk interesse på ligestillingsområdet eller et mål, der indgår i Den Europæiske Unions politik på dette område.

3. Udvælgelse af tilskudsmodtagere

3.1. Der kan ydes driftstilskud direkte til Den Europæiske Kvindelobby i henhold til programmets emneområde 1, når et passende arbejdsprogram og budget er godkendt.

3.2. Organisationer, der er berettigede til at modtage et driftstilskud i henhold til programmets emneområde 2, udvælges på grundlag af indkaldelse af forslag.

3.3. Organisationer, der er berettigede til at modtage et tilskud til en specifik aktion i henhold til programmets emneområde 3, udvælges på grundlag af indkaldelse af forslag.

4. Kontrol og revision

4.1. Modtageren af et driftstilskud stiller al dokumentation for udgifter, der er afholdt i løbet af det år, hvor tilskuddet blev ydet, til rådighed for Kommissionen, herunder reviderede årsregnskaber, i fem år fra den sidste udbetaling. Tilskudsmodtageren sørger for, at dokumentation, der eventuelt befinder sig hos partnere eller medlemmer af organisationer, stilles til rådighed for Kommissionen.

4.2. Kommissionen kan foranstalte revision af anvendelsen af tilskuddet enten direkte gennem egne ansatte eller via et andet kvalificeret eksternt organ efter Rådets valg. Denne revision kan foretages i hele tilskudsaftalens løbetid og i en periode på fem år fra dagen for betalingen af tilskuddets saldo. Resultaterne af revisionen kan i givet fald føre til, at Kommissionen beslutter at kræve tilskuddet tilbagebetalt.

4.3. Kommissionens ansatte og eksterne personer med bemyndigelse fra Kommissionen, skal have passende adgang til navnlig tilskudsmodtagerens kontorlokaler og til alle de oplysninger, herunder elektroniske oplysninger, der er nødvendige for at udføre disse kontroller.

4.4. Revisionsretten og Det Europæiske Kontor for Bekæmpelse af Svig (OLAF) har samme rettigheder som Kommissionen navnlig med hensyn til adgang.

4.5. For at beskytte Fællesskabets finansielle interesser mod svig og andre uregelmæssigheder bemyndiges Kommissionen til i overensstemmelse med Rådets forordning (Euratom, EF) nr. 2185/96(1) at foretage kontrol og inspektion på stedet i forbindelse med programmet. Hvis det er nødvendigt, foretager Det Europæiske Kontor for Bekæmpelse af Svig (OLAF) en undersøgelse, der gennemføres i overensstemmelse med Europa-Parlamentets og Rådets forordning (EF) nr. 1073/1999(2).

(1) EFT L 292 af 15.11.1996, s. 2.

(2) EFT L 136 af 31.5.1999, s. 1.

RÅDETS BEGRUNDELSE

I. INDLEDNING

1. Kommissionen forelagde den 5. juni 2003 Rådet et forslag til ovennævnte afgørelse, der er baseret på traktatens artikel 13, stk. 2.

2. Europa-Parlamentet vedtog sin udtalelse under førstebehandlingen den 20. november 2003.

3. Kommissionen forelagde sit ændrede forslag den 19. januar 2004.

4. Rådet vedtog i overensstemmelse med traktatens artikel 251 sin fælles holdning den 6. februar 2004.

II. MÅL

Målet med denne afgørelse er at udarbejde en basisretsakt om tildeling af tilskud til europæiske organisationer, der er aktive på europæisk plan hvad angår for ligestilling mellem mænd og kvinder, for 2004 og 2005. Forpligtelsen til at vedtage en sådan basisretsakt for finansiering af handlingsprogrammet følger af Rådets forordning (EF, Euratom) nr. 1605/2002 af 25. juni 2002 om finansforord-ningen vedrørende De Europæiske Fællesskabers almindelige budget.

På baggrund heraf kan finansieringen af organisationer, der er aktive på europæisk plan hvad angår ligestilling mellem mænd og kvinder, og dermed støtten til dette vigtige mål fortsættes.

III. ANALYSE AF DEN FÆLLES HOLDNING

1. Generelle bemærkninger

Rådet har vedtaget sin fælles holdning med henblik på at fortsætte støtten til disse organisationer i 2004 og 2005.

Rådet har accepteret hovedmålene i Kommissionens forslag og flere af Europa-Parlamentets ændringer.

Med hensyn til programmets varighed og det samlede beløb, der skal anvendes til det, ligger den fælles holdning på linje med den enighed, der blev opnået mellem Europa-Parlamentet, Kommissionen og Rådet under trilogen den 14. november 2003.

2. Europa-Parlamentets ændringer

Europa-Parlamentet vedtog 20 ændringer under førstebehandlingen.

2.1. Ændringer fra Europa-Parlamentet, som Kommissionen ikke har godkendt

Kommissionen har i sit ændrede forslag ikke accepteret 8 af Europa-Parlamentets ændringer, nemlig ændring 6-11, 19 og 20.

Rådet har af samme årsager som Kommissionen heller ikke accepteret dis-se ændringer.

2.2. Ændringer fra Europa-Parlamentet, som Kommissionen har godkendt

Kommissionen har accepteret 12 af Europa-Parlamentets ændringer i deres helhed, nemlig ændring 2-5, 12-14, 16-18, 22 og 27.

Af disse ændringer har Rådet accepteret 8 i deres helhed (ændring 2-5, 12, 14, 16 og 27), om ikke ord for ord for i ånden, og en ændring delvis (ændring 22) af samme årsager som Kommissionen. Rådet har forkastet 3 af de af Kommissionen accepterede ændringer (13, 17 og 18) af følgende årsager:

- Ændring 13 er blevet forkastet, fordi Rådet anser ordet "forlige" arbejds- og familieliv for at være stærkere og mere hensigtsmæssigt end ordet "forene". Med hensyn til anden del af ændringen har Rådet ikke tilføjet specifikke sektorer for integrering af ligestillingsaspektet, da dette ville rejse spørgsmålet om, hvorfor andre specifikke sektorer ikke var nævnt.

- Ændring 17 er blevet forkastet af rent tekniske årsager, da bilagets struktur er blevet ændret, og der henvises til Den Europæiske Kvindelobby i punkt 1.2.

- Rådet har forkastet ændring 18, fordi det er vanskeligt at definere "almennyttige" organisationer, og det vil kunne føre til uønsket udelukkelse af visse organisationer. Desuden er henvisningen i slutningen af punktummet til et mål af generel europæisk interesse på ligestillingsområdet bevaret, da finansiering er vigtigt for at fremme Den Europæiske Unions politiske mål.

3. Andre ændringer, som Rådet har foretaget i Kommissionens forslag

Den vigtigste ændring, som Rådet har foretaget i Kommissionens forslag, vedrører de specifikke henvisninger til Den Europæiske Kvindelobby, som er blevet slettet i artikel 1, 2, 4 og 5. Årsagen hertil er, at det foretrækkes, at afgørelsen fastlægger udvælgelseskriterierne for de organisationer, der er berettiget til finansiering, på en abstrakt måde.

På den anden side anerkender Rådet det vigtige arbejde, som Den Europæiske Kvindelobby udfører, og har derfor opretholdt specifikke henvisninger til denne organisation i bilaget, men på en ændret måde, således at det undgås at give det indtryk, at den får særbehandling.

Visse ændringer i artiklerne og i bilaget er en konsekvens af denne ændrede struktur.

En anden ændring, som Rådet har foretaget, og dette af gennemsigtighedshensyn, er at flytte henvisningen til programmets varighed til et nyt stk. 3 i artikel 1.

Rådet har også ændret punkt 3.1 i bilaget for at gøre ydelsen af driftstilskud direkte til Den Europæiske Kvindelobby betinget af, at der godkendes et passende arbejdsprogram og budget.

IV. KONKLUSION

Rådet har i teksten til den fælles holdning medtaget alle de elementer, der blev opnået enighed om under trilogen den 24. november 2003, og mener, at den fælles holdning opfylder de grundlæggende mål i Kommissionens forslag samt dem, som Europa-Parlamentet havde i tankerne, da det foreslog sine ændringer.